Aftersun (ταινία)

Το ***Aftersun*** είναι μια ημιαυτοβιογραφική δραματική ταινία ενηλικίωσης του 2022, σε σενάριο και σκηνοθεσία της Σάρλοτ Γουέλς στο σκηνοθετικό της ντεμπούτο μεγάλου μήκους . Με πρωταγωνιστές τους Πολ Μέσκαλ, Φράνκι Κόριο και Σίλια Ράουλσον-Χολ, η ταινία βασίζεται χαλαρά στην παιδική ηλικία της Γουέλς με επίκεντρο ένα 11χρονο κορίτσι από τη Σκωτία που βρίσκεται σε διακοπές με τον πατέρα του την παραμονή των 31ων γενεθλίων του σε ένα τουρκικό θέρετρο.

Το *Aftersun* έκανε την παγκόσμια πρεμιέρα του στο Φεστιβάλ Κινηματογράφου των Καννών στις 21 Μαΐου 2022, όπου η Γουέλς κέρδισε βραβείο της κριτικής επιτροπής. Κυκλοφόρησε στις κινηματογραφικές αίθουσες στις Ηνωμένες Πολιτείες στις 21 Οκτωβρίου και στο Ηνωμένο Βασίλειο στις 18 Νοεμβρίου. Η ταινία έτυχε ευρείας αναγνώρισης από τους κριτικούς, οι οποίοι επαίνεσαν τη σκηνοθεσία, το σενάριο, τη φωτογραφία, τα γραφικά και τις ερμηνείες των Κόριο και Μέσκαλ.

Το *Aftersun* έλαβε τέσσερις υποψηφιότητες στα 76α βραβεία BAFTA, όπου η Γουέλς κέρδισε βραβείο για πρωτοεμφανιζόμενου Βρετανού συγγραφέα, σκηνοθέτη ή παραγωγού. Ο Μέσκαλ ήταν υποψήφιος για Όσκαρ Α' Ανδρικού Ρόλου στα 95α Όσκαρ. Το *Aftersun* χαρακτηρίστηκε ως μία από τις καλύτερες ταινίες του 2022, ενώ το περιοδικό *Sight and Sound* την κατέταξε πρώτη στη λίστα με τις καλύτερες ταινίες του 2022. Έκτοτε, αναφέρεται ως μία από τις καλύτερες ταινίες της δεκαετίας του 2020.

## Πλοκή
Στα τέλη της δεκαετίας του 1990, η 11χρονη Σκωτσέζα Σόφι Πάτερσον ταξιδεύει σε ένα τουρκικό θέρετρο με τον 30χρονο πατέρα της, Κάλουμ, ο οποίος μετακόμισε στο Λονδίνο έχοντας χωρίσει φιλικά από τη μητέρα της. Η Σόφι καταγράφει τις διακοπές σε μια κάμερα MiniDV, πλάνα της οποίας είναι διάσπαρτα σε όλη την ταινία. Στη διάρκεια των διακοπών, η Σόφι γίνεται φίλη με διάφορους Άγγλους τουρίστες, ενώ παίζει συχνά βιντεοπαιχνίδια με ένα αγόρι που ονομάζεται Μάικλ. Ο Κάλουμ παρουσιάζει σημάδια κατάθλιψης και άγχους, τα οποία προσπαθεί να κρύψει από τη Σόφι πίσω από μια βιτρίνα ικανοποίησης. Όσο είναι μόνος, εξασκείται στο τάι τσι και διαβάζει βιβλία αυτοβοήθειας. Επίσης καπνίζει, κάτι το οποίο κρύβει από τη Σόφι.

Μια μέρα, η Σόφι και ο Κάλουμ πηγαίνουν για καταδύσεις και εκείνη χάνει την ακριβή της μάσκα. Ο Κάλουμ προσποιείται ότι αδιαφορεί, αλλά η Σόφι αντιλαμβάνεται τα πραγματικά του συναισθήματα, λέει ότι ξέρει πως η μάσκα ήταν ακριβή και τον παρηγορεί. Ο Κάλουμ αργότερα αναφέρει ότι εκπλήσσεται που έχει φτάσει μέχρι τα 30. Αμέσως μετά, ο Κάλουμ και η Σόφι πηγαίνουν σε ένα μαγαζί με χαλιά, όπου εκείνη τον βλέπει να παζαερεύει για ένα χαλί που του αρέσει. Εκείνη τη στιγμή αρνείται να αγοράσει το χαλί, αλλά αργότερα επιστρέφει μόνος του και το αγοράζει.

Το επόμενο βράδυ, η Σόφι και ο Κάλουμ παρακολουθούν μια βραδιά καραόκε και η Σόφι δηλώνει τους δυο τους για να τραγουδήσουν. Ο Κάλουμ αρνείται να τραγουδήσει με τη Σόφι παρά την επιμονή της, και εκείνη τραγουδάει μόνη της το "Losing My Religion", ενώ ο Κάλουμ παρακολουθεί. Αναστατωμένη που την άφησε μόνη της, η Σόφι αρνείται να επιστρέψει στο δωμάτιό τους και κάνει παρέα με κάποιους άλλους τουρίστες που είχε γνωρίσει παίζοντας μπιλιάρδο. Ο Μάικλ παρακολουθεί τη Σόφι, τρομάζοντάς την. Αργότερα φιλιούνται δίπλα σε μια πισίνα. Εντωμεταξύ, ο Κάλουμ πηγαίνει στην παραλία και μπαίνει περπατώντας στη θάλασσα. Όταν η Σόφι επιστρέφει στο δωμάτιό τους, τον βρίσκει να κοιμάται γυμνό και τον σκεπάζει απαλά με ένα σεντόνι.

Οι δυο τους συμφιλιώνονται την επόμενη μέρα πηγαίνοντας στα λασπόλουτρα και ο Κάλουμ ζητά συγγνώμη για τη συμπεριφορά του το προηγούμενο βράδυ. Η Σόφι του κάνει έκπληξη βάζοντας άλλους τουρίστες να τραγουδήσουν το "For He's a Jolly Good Fellow" για τα γενέθλιά του. Ο Κάλουμ παρακολουθεί στωικά. Αργότερα, κλαίει μόνος του στο δωμάτιο του ξενοδοχείου, με γράμματα που ζητούν συγγνώμη από τη Σόφι σκορπισμένα στο πάτωμα.

Την τελευταία νύχτα των διακοπών τους, ο Κάλουμ και η Σόφι χορεύουν το "Under Pressure" αγκαλιά. Το πρωί, στο αεροδρόμιο, ο Κάλουμ αποχαιρετά  τη Σόφι που περιμένει την πτήση της επιστροφής.

Σήμερα, η ενήλικη Σόφι ζει με τη σύζυγο και το μικρό της παιδί. Το χαλί που αγόρασε ο Κάλουμ είναι δίπλα στο κρεβάτι τους. Η Σόφι παρακολουθεί το βίντεο από τις διακοπές στην Τουρκία.

Διάσπαρτες σε όλη την ταινία είναι αφηρημένες, ονειρικές σεκάνς στις οποίες η ενήλικη Σόφι στέκεται στη μέση ενός πλήθους, έχοντας αναλαμπές του Κάλουμ που χορεύει ξέφρενα μέσα σε φώτα ενός ρέιβ πάρτι. Καθ' όλη τη διάρκεια των σεκάνς, η Σόφι προσπαθεί να τον πλησιάσει, αγκαλιάζοντάς τον τελικά για λίγο. Ενώ είναι αγκαλιασμένοι, ο Κάλουμ πέφτει τελικά από τα χέρια της Σόφι. Στην τελική σκηνή, ο Κάλουμ απομακρύνει τη βιντεοκάμερα και περπατά στο διάδρομο του αεροδρομίου αφού αποχαιρετήσει τη Σόφι, ανοίγοντας τις πόρτες στο στο ρέιβ πάρτι.

## Διανομή
[δεξιά|μικρογραφία| Για την ερμηνεία του ως Κάλουμ Πάτερσον, ο Πολ Μέσκαλ έλαβε κριτικούς επαίνους και την πρώτη του υποψηφιότητα για [Όσκαρ Α΄ Ανδρικού Ρόλου|Όσκαρ Α' Ανδρικού Ρόλου.]]

* Πολ Μέσκαλ ως Κάλουμ

* Φράνκι Κόριο ως Σόφι
** Σίλια Ρόλσον-Χολ ως ενήλικη Σόφι
* Σάλι Μέσαμ ως Μπελίντα
* Μπρούκλιν Τουλσον ως Μάικλ
* Σπάικ Φερν ως Όλι
* Χάρι Πέρντιος ως Τόμπι
* Ρούμπι Τόμσον ως Λόρα
* Ίθαν Τζέιμς Σμιθ ως Σκοτ
* Κέιλαϊ Κόουλμαν ως Τζέιν

## Παραγωγή
Το *Aftersun* είναι το ντεμπούτο μεγάλου μήκους της σκηνοθέτιδας και συγγραφέα Σάρλοτ Γουέλς. Ονομάζοντάς το "συναισθηματικά αυτοβιογραφικό", η Γουέλς προσπάθησε να εμβαθύνει στη σχέση μεταξύ ενός νεαρού γονέα και μιας κόρης σε "μια διαφορετική περίοδο" από εκείνη που εξερεύνησε στην πρώτη της μικρού μήκους ταινία του 2015 με τίτλο *Tuesday*. Η Φράνκι Κόριο ήταν μία από τις περισσότερες από 800 υποψηφίες για τον ρόλο της Σόφι. Τα γυρίσματα έγιναν στο Ολουντενίζ της Τουρκίας. Κατά τις δύο εβδομάδες των προβών, η Κόριο και ο Μέσκαλ πέρασαν χρόνο σε ένα θέρετρο για να κάνουν τη δυναμική τους πιο αυθεντική.

## Μουσική

### Σάουντρακ

# Μακ Πρίντι - "Hop Hopes"
# The Lightning Seeds - "Lucky You"
# Los del Río – "Macarena (Bayside Boys Remix)"
# Aqua - "My Oh My"
# Catatonia – "Road Rage"
# Blur - "Tender"
# Bran van 3000 - "Drinking in LA"
# Deacon Blue – "Real Gone Kid"
# Steps  - "5,6,7,8"
# REM - "Losing My Religion"
# The Righteous Brothers - "Uchained Melody"
# Chumbawamba - "Tubthumping"
# The Paragons - "The Tide is High"
# All Saints - "Never Ever"
# Τζαντάν Ερτσετίν - "Gamsiz Hayat"
# Queen και David Bowie - "Under Pressure"

Ο Άγγλος συνθέτης Όλιβερ Κόουτς συνέθεσε την κινηματογραφική μουσική της ταινίας.

## Κυκλοφορία
Η ταινία έκανε πρεμιέρα στο Φεστιβάλ Κινηματογράφου Καννών 2022, όπου κέρδισε βραβείο της κριτικής επιτροπής. Προβλήθηκε στο Διεθνές Φεστιβάλ Κινηματογράφου του Εδιμβούργου, στο Διεθνές Φεστιβάλ Κινηματογράφου της Μελβούρνης, στο Φεστιβάλ Κινηματογράφου Telluride,  στο Διεθνές Φεστιβάλ Κινηματογράφου του Τορόντο,  στο Φεστιβάλ Κινηματογράφου του Λονδίνου, στο Φεστιβάλ Κινηματογράφου Νέας Υόρκης, στο Φεστιβάλ Κινηματογράφου Νιού Χάμσαϊρ, στο Φεστιβάλ Κινηματογράφου Αδελαΐδας και στο Διεθνές Φεστιβάλ Κινηματογράφου Αθήνας.

Το *Aftersun* διανεμήθηκε στην Αυστρία, τη Γαλλία, τη Γερμανία, την Ινδία, την Ιρλανδία, την Ιταλία, τη Λατινική Αμερική, την Ισπανία, την Τουρκία και το Ηνωμένο Βασίλειο από τη Mubi και στις Ηνωμένες Πολιτείες και τον Καναδά από την A24. Κυκλοφόρησε στις Ηνωμένες Πολιτείες στις 21 Οκτωβρίου 2022 και στο Ηνωμένο Βασίλειο στις 18 Νοεμβρίου. Η ταινία έγινε διαθέσιμη για ροή στο Mubi στις 5 Ιανουαρίου 2023 στις χώρες όπου η Mubi διανέμει την ταινία.

## Απήχηση

### Κριτικές
Στον ιστότοπο Rotten Tomatoes, το *Aftersun* κατέχει βαθμολογία έγκρισης 96% με βάση 243 κριτικές, με μέση βαθμολογία 8,8/10. Το Metacritic έδωσε στην ταινία σταθμισμένο μέσο όρο βαθμολογίας 95 στα 100 με βάση 46 κριτικούς, υποδεικνύοντας «καθολική αναγνώριση».

Η εφημερίδα *[[New York Times]]* χαρακτήρισε την ταινία «εκπληκτική και συγκλονιστική», γράφοντας ότι η Γουέλς «σχεδόν επανεφευρίσκει τη γλώσσα του κινηματογράφου». Η εφημερίδα *Screen Daily* έγραψε ότι η Γουέλς αποτελεί «...μια από τις πιο υποσχόμενες νέες φωνές στον βρετανικό κινηματογράφο τα τελευταία χρόνια». Το περιοδικό *Variety* χαρακτήρισε την ταινία «αισθησιακή, έντονα συγκινητική». Το *[[Empire (κινηματογραφικό περιοδικό)|Empire]]*, αποκάλεσε την ταινία «επιδέξια ενορχηστρωμένη» και «θρίαμβο της νέας βρετανικής κινηματογραφικής παραγωγής». Το 2024, ο κινηματογραφιστής Κρίστοφερ Νόλαν είπε ότι το *Aftersun* είναι μια από τις αγαπημένες του ταινίες.

Το 2024, το *Collider* κατέταξε την ταινία στην έκτη θέση στη λίστα με τις «30 καλύτερες ταινίες της δεκαετίας του 2020», ενώ το *Far Out* κατέταξε την ταινία στη 16η θέση στη λίστα με τις «21 καλύτερες ταινίες του 21ου αιώνα». Το *Business Insider* τη συμπεριέλαβε στη λίστα του με τις «25 καλύτερες βρετανικές ταινίες των τελευταίων δέκα ετών».

## Παραπομπές

## Εξωτερικοί σύνδεσμοι

* 
* Επίσημο σενάριο
Κατηγορία:Ταινίες ενηλικίωσης
Κατηγορία:Ταινίες με θέμα την κατάθλιψη
Κατηγορία:Βρετανικές δραματικές ταινίες
Κατηγορία:Ταινίες γυρισμένες στην Τουρκία
Κατηγορία:Ταινίες τοποθετημένες στην Τουρκία
Κατηγορία:Ταινίες παραγωγής BBC Films
Κατηγορία:Ταινίες παραγωγής A24
Κατηγορία:Ταινίες του 2022